**REPUBLIKA SRPSKA**

**NARODNA SKUPŠTINA**

**Z A P I S N I K**

**sa Osamnaeste posebne sjednice Narodne skupštine Republike Srpske**

**održane 10. marta 2021. godine**

Osamnaesta posebna sjednica Narodne skupštine Republike Srpske održana je 10. marta 2021. godine u Banjoj Luci.

Sjednica je zakazana na zahtjev člana Predsjedništva BiH iz Republike Srpske Milorada Dodika u skladu sa članom 170. stav 2. Poslovnika Narodne skupštine Republike Srpske („Službeni glasnik Republike Srpske“, broj 66/20).

Predsjednik Narodne skupštine Republike Srpske Nedeljko Čubrilović (u daljnjem tekstu: predsjednik) otvorio je Osmanaestu posebnu sjednicu i konstatovao da postoji kvorum za rad, te da su odsustvo sa sjednice najavili narodni poslanici: Milan Dakić, Branko Butulija, Dragan Čavić, Slavko Gligorić, Ljubiša Krunić, Sonja Karadžić Jovičević, Gordana Vidović, Krsto Jandrić, Milan Švraka, Milan Radović, Begija Smajić i Edin Ramić.

Na početku sjednice predsjednik je obavijestio prisutne da će se raditi dok se ne iscrpi dnevni red Osamnaeste posebne sjednice Narodne skupštine Republike Srpske, a da će ***dan za glasanje***biti po okončanju rasprave o tački dnevnog reda.

Predsjednik je zamolio poslanike da poštuju mjere koje je preporučio Institut za javno zdravstvo Republike Srpske.

Predsjednik je po Poslovniku dao riječ, predsjedniku Komisije za izbor i imenovanje, g. Radovanu Vukoviću da podnese izvještaje o razmatranju Odluka o prestanku i potvrđivanju dodjeljenih mandata narodnim poslanicima.

Nakon podnesenih izvještaja, predsjednik je otvorio raspravu o istima.

U poslaničkoj raspravi učestvovali su narodni poslanici (u daljnjem tekstu: poslanici): Nebojša Vukanović i Miladin Stanić.

Predsjednik je konstatovao prestanak mandata narodnim poslanicima u Narodnoj skupštini Republike Srpske, i to: Aleksandru Fuluriji i Nedeljku Ćoriću.

Izvještaj o razmatranju Odluke o potvrdi dodjeljenih mandata narodnih poslanika u Narodnoj skupštini Republike Srpske, i to: Budimiru Balabanu i Draganu Kneževiću, poslanici su **usvojili sa *53 glasa ''za'', nijednim ''protiv'' i dva ''uzdržana''.***

Nakon usvojenog Izvještaja novoizabrani poslanici su položili Svečanu zakletvu.

Poslanici Narodne skupštine Republike Srpske su usvojili

**DNEVNI RED**

1. **Ocjena rada Visokog predstavnika, primjena Aneksa X Opšteg okvirnog sporazuma za mir u Bosni i Hercegovini u periodu razgovora o imenovanju novog Visokog predstavnika - na prijedlog člana Predsjedništva Bosne i Hercegovine iz Republike Srpske**

sa ***53 glasa ''za'', sedam ''protiv'' i 14 ''uzdržanih''.***

Nakon toga prešlo se na razmatranje tačke dnevnog reda.

**Ad – 1:**  **Ocjena rada Visokog predstavnika, primjena Aneksa X Opšteg okvirnog sporazuma za mir u Bosni i Hercegovini u periodu razgovora o imenovanju novog Visokog predstavnika - na prijedlog člana Predsjedništva Bosne i Hercegovine iz Republike Srpske**

Prije davanja riječi predlagaču po ovoj tački dnevnog reda, u skladu sa članom 134. Poslovnika, poslanici su usvojili zahtjevu za uvodno izlaganje u trajanju do 90 minuta (sa *49 glasova ''za'', jedan ''protiv'' i dva ''uzdržana'').*

U ime predlagača uvodno izlaganje podnio je član Predsjedništva Bosne i Hercegovine iz Republike Srpske Milorad Dodik.

Zatim, Kolegijum je odobrio obraćanje predsjednicima parlamentarnih političkih stranaka u Narodnoj skupštini Republike Srpske koji su uputili zahtjev za obraćanje u trajanju do 10 minuta, te su se isti obratili sljedećim redoslijedom:

* Mirko Šarović – SDS,
* Branislav Borenović – PDP,
* Milorad Dodik – SNSD,
* Nenad Nešić – DNS
* Petar Đokić – SP
* Nenad Stevandić – Ujedinjena Srpska
* Goran Selak – SPS
* Darko Banjac – NDP-NPS i
* Nedeljko Čubrilović – DEMOS.

Po Poslovniku narodnim poslanicima su se obratili: Željka Cvijanović, predsjednik Republike Srpske i Radovan Višković, predsjednik Vlade Republike Srpske.

U poslaničkoj raspravi su učestvovali po članu 132. Poslovnika predsjednici klubova poslanika: Igor Žunić i Spomenka Stevanović, te poslanici: Senad Bratić, Milan Petković i Nebojša Vukanović.

Zaključena je rasprava po ovoj tački dnevnog reda, a završnu riječ je podnio član Predsjedništva Bosne i Hercegovine iz Republike Srpske Milorad Dodik.

Nakon završetka rasprave po tački dnevnog reda Osamnaeste posebne sjednice prešlo se u ***dan za glasanje****.*

*U* ***danu za glasanje***,10. marta 2021. godine*,* svoje odsustvo najavili su sljedeći narodni poslanici:Krsto Jandrić, Milan Dakić, Dragan Čavić, Darko Babalj, Branko Butulija, Nebojša Vukanović, Nedeljko Glamočak, Sonja Karadžić-Jovičević, Miladin Stanić, Tomica Stojanović, Davor Šešić, Stevo Joksimović, Ivanka Marković, Milan Radović, Perica Bundalo, Milenko Vićanović, Dragan Galić, Radenko Čupić, Jelena Trivić, Igor Crnadak, Milan Švraka, Gordana Vidović, Ljubiša Krunić, Aleksandar Glavaš, Slavko Gligorić, Duško Ivić, Dane Malešević, Mirko Sovilj, Edin Ramić, Begija Smajić, Denis Šulić i Budimir Balaban.

Poslanici su se izjasnili o:

**Zaključku o usvajanju Informacije o primjeni Aneksa X Dejtonskog sporazuma i Zaključcima klubova poslanika: SNSD, DEMOS, SP, NDP-NPS i Ujedinjena Srpska.**

Poslanici su usvojili zaključak:

1. *Narodna skupština Republike Srpske usvaja Informaciju o primjeni Aneksa 10. Dejtonskog sporazuma.*
2. *Ovaj zaključak stupa na snagu narednog dana od dana donošenja.“*

sa ***50 glasova ''za'', jednim ''protiv'' i nijednim ''uzdržanim''***.

Zatim su poslanici usvojili sljedeće zaključke:

1. *Narodna skupština Republike Srpske konstatuje da su u skladu sa Aneksom 10. Opšteg okvirnog sporazuma za mir u Bosni i Hercegovini, čiji potpisnik je i Republika Srpska, samo strane ugovornice nadležne da „traže postavljanje Visokog predstavnika . . . kako bi pomogao stranama u njihovim naporima da mobilišu te, po potrebi koordinišu aktivnostima organizacija i agencija koje su uključene u civilne aspekte mirovnog rješenja, izvršavajući navedene zadatke...“ Brojni visoki predstavnici su bezobzirno urušavali vladavinu prava, kršeći međunarodno i domaće pravo, ignorišući usko definisana ograničenja mandata dodijeljenog visokom predstavniku Aneksom 10.*
2. *Zanemarivanjem demokratskih i ustavnih procesa, kao i jasnih uslova Dejtonskog sporazuma, visoki predstavnik je, bez ikakvog pravnog ovlašćenja, nametnuo u BiH brojne zakone, kao i 105 amandmana na ustave entiteta. Visoki predstavnik je vršio vansudska kažnjavanja stotina građana BiH, poništavao odluke sudova, uključujući i odluke Ustavnog suda BiH, te donio naredbu kojom se zabranjuju bilo kakva postupanja u vezi sa osporavanjima odluka visokog predstavnika. Visoki predstavnik na drastičan način zanemaruje interese i prava konstitutivnih naroda, dajući neprihvatljive kvalifikacije i uvrede na račun čitavog srpskog naroda. Nelegalni i nepromišljeni diktati visokog predstavnika nanijeli su nemjerljivu štetu funkcionalnosti i političkoj kulturi BiH, urušavajući u velikoj mjeri poštovanje vladavine prava.*
3. *Narodna skupština Republike Srpske konstatuje da se obaveza Republike Srpske kao strane ugovornice Aneksa 10. da sarađuje sa visokim predstavnikom, odnosi na aktivnosti usmjerene na sprovođenje Aneksa 10. uz poštovanje vladavine prava, Ustava BiH, te domaćeg i međunarodnog prava, a što obuhvata: prihvatanje ograničenja mandata definisanih Aneksom 10; prihvatanje činjenice da se nadležnost visokog predstavnika odnosi isključivo na tumačenje Aneksa 10; poštovanje i primjenu Ustava BiH, uključujući odredbe kojima se uređuju demokratski postupak donošenja zakona i garancije zaštite ljudskih prava građana BiH. Imajući u vidu značajna kršenja Aneksa 10. od strane visokih predstavnika nastala samovlasnim proširenjem ovlašćenja jasno određenih u Aneksu 10, kao i dugotrajnu praksu zanemarivanja vladavine prava i Ustava BiH od strane visokog predstavnika, Republika Srpska ne pristaje na prihvatanje nezakonitih diktata visokog predstavnika.*
4. *Narodna skupština Republike Srpske uvažava svakog predstavnika međunarodne zajednice koji iskreno želi da pomogne BiH; ipak, zbog elementarnog nepoštovanja vladavine prava u vidu kršenja Aneksa 10. kakvo je ispoljeno od strane svih visokih predstavnika, Republika Srpska ne može prihvatiti nametanje bilo koje ličnosti za visokog predstavnika, podsjećajući da je postavljenje visokog predstavnika uslovljeno saglasnošću strana potpisnica Aneksa 10. Dejtonskog sporazuma. S tim u vezi, Narodna skupština Republike Srpske smatra da su dosadašnja nominovanja, izbor i potvrđivanje visokog predstavnika suprotna Aneksu 10, nedovoljno transparentni, jer nije uvažavana neophodnost konsultacija i pribavljanja saglasnosti strana, kako je predviđeno Aneksom 10. Ovo predstavlja dovoljan osnov za odbacivanje bilo kog imenovanja visokog predstavnika bez procedure predviđene Aneksom 10.*
5. *Narodna skupština kao najviši organ Republike Srpske - strane-potpisnice Aneksa 10. – Sporazuma o sprovođenju civilnog dijela mirovnog rješenja, će obavijestiti strane potpisnice tog aneksa o ovim stavovima, a posebno s prijedlogom da se ukine visoki predstavnik i preispitaju odluke visokih predstavnika donesene izvan mandata utvrđenog Aneksom 10.*
6. *Narodna skupština Republike Srpske zadužuje Vladu Republike Srpske da formira međunarodni pravni tim sa ciljem podnošenja tužbi protiv visokih predstavnika koji su kršeći Dejtonski sporazum i njegov Aneks 10, kršili međunarodno pravo zloupotrebljavajući svoj mandat.*
7. *Narodna skupština Republike Srpske smatra da je sprovođenje civilnog dijela mirovnog sporazuma odavno postignuto, a da su prisustvo i aktivnosti Kancelarije visokog predstavnika već dugi niz godina ozbiljan teret napretku BiH i nespojivi su sa pojmom Ustava BiH, te predstavljaju prepreku na njenom putu ka evropskim integracijama. Nakon 25 godina mira u BiH, krajnje je vrijeme da Kancelarija visokog predstavnika bude zatvorena i da odgovornost za budućnost i funkcionisanje BiH postane isključivo pravo i nadležnost naroda u BiH i njihovih političkih predstavnika, bez stranog uplitanja ili druge vrste ugrožavanja demokratskih procesa i mehanizama propisanih Ustavom BiH.*
8. *Narodna skupština Republike Srpske konstatuje da protekom 25 godina od uspostavljanja mira u BiH nije bilo sukoba niti su oni mogući, prestaje potreba i za vojnim dijelom misije po Aneksu 1 A Dejtonskog sporazuma. To potvrđuje i činjenica da je od prvobitnih 60 hiljada vojnika misije IFOR, koje je mijenjala ime u SFOR, već godinama u BiH samo ograničeni kontingent evropske misije EUFOR sa šeststo vojnika.*
9. *Narodna skupština Republike Srpske smatra da je konačno došlo vrijeme da Bosna i Hercegovina sa svoja dva entiteta i tri konstitutivna naroda, preuzme odgovornost za vlastiti razvoj u skladu sa Dejtonskim sporazumom i međunarodnim pravom koje je integralni dio pravnog sistema BiH. Ako to ne bude na dnevnom redu u skorije vrijeme, treba pokrenuti razgovore o mirnom razlazu, u skladu sa Poveljom Ujedinjenih nacija koja garantuje svakom narodu pravo na samopredjeljenje i Međunarodnim paktom o građanskim i političkim pravima i Paktom o privrednim, socijalnim i kulturnim pravima, koji su po Aneksu 1. na Aneks 4., sastavni dio Ustava BiH, u kojima piše: „Svi NARODI imaju pravo na samoopredeljenje. Na osnovu ovog prava, oni slobodno određuju svoj politički status i slobodno obezbeđuju svoj ekonomski, socijalni i kulturni razvoj. Da bi postigli svoje ciljeve, svi NARODI mogu slobodno da raspolažu svojim bogatstvima i svojim prirodnim izvorima, bez štete po obaveze koje proističu iz međunarodne privredne saradnje, zasnovane na principu uzajamnog interesa i međunarodnog prava. Jedan NAROD ne može ni u kom slučaju da bude lišen svojih vlastitih sredstava za život. Države članice ovog pakta, uključujući tu i one dr­žave koje su odgovorne za upravljanje nesamostalnim teritorijama i teritorijama pod starateljstvom, dužne su da pomažu ostvarenje prava naroda na samoopredeljenje i da poštuju ovo pravo shodno odredbama Povelje Ujedinjenih nacija.“*
10. *Narodna skupština Republike Srpske zadužuje Vladu Republike Srpske da formira ekspertske timove domaćih i stranih stručnjaka za svaku oblast, gdje je prenesena nadležnost sa Republike Srpske, sa ciljem da izuči i pravno obrazloži prirodu kršenja Aneksa Dejtonskog sporazuma, a naročito Ustava BiH i predlaže procedure za donošenje u Republici Srpskoj novih zakona i akata kako bi se te nadležnosti ponovo uspostavile na nivou Republike Srpske. Sve to mora biti urađeno u skladu sa slovom Ustava BiH i Ustava Republike Srpske.*
11. *Ovi zaključci stupaju na snagu narednog dana od dana donošenja.''*

sa ***49 glasova ''za'', jednim ''protiv'' i nijednim ''uzdržanim''***.

Predsjednik je zaključio Osamnaestu posebnu sjednicu Narodne skupštine Republike Srpske.

U skladu članom 174. stav 10. Poslovnika sastavni dio ovog zapisnika je stenogram od 104 stranice, tonski i video – zapis Osamnaeste posebne sjednice Narodne skupštine Republike Srpske.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Nebojša Zgonjanin Nedeljko Čubrilović***